TTAขาดทุนหนักรับรู้ด้อยค่าUMS
TTA จุกอก บันทึกด้อยค่า UMS ขาดทุนหนัก 2,351 ล้านบาท ผู้บริหารไม่ยอมรับซื้อของแพง
16 ส.ค. 2555

TTA จุกอก บันทึกด้อยค่า UMS ขาดทุนหนัก 2,351 ล้านบาท ผู้บริหารไม่ยอมรับซื้อของแพง 
ม.ล.จันทรจุฑา จันทรทัต กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย เอเยนต์ซีส์ (TTA) เปิดเผยว่า ผลดำเนินงานไตรมาส 3/2555 ขาดทุนสุทธิ 2,351 ล้านบาท 9 เดือน ขาดทุน 3,117 ล้านบาท เนื่องจากมีการบันทึกการด้อยค่าความนิยมจากการลงทุนในบริษัท ยูนิค ไมนิ่ง เซอร์วิสเซส (UMS) หลังจากโรงงาน 1 ใน 2 แห่ง ถูกปิดกว่า 1 ปี ตามคำสั่ง จ.สมุทรสาคร และไม่มีกำหนดการว่าจะเปิดโรงงานได้เมื่อไร จำเป็นต้องประเมินมูลค่าใหม่ โดยคำนวณจากกระแสเงินสด UMS ที่จะเกิดอีก 5 ปีข้างหน้า หักด้วยส่วนลดที่ระดับ 14% โดยคณะกรรมการตรวจสอบแสดงความเห็นควรประเมินผลการลงทุน ซึ่งไม่ใช่ผลจากการเปลี่ยนคณะกรรมการชุดใหม่ที่มีตัวแทนกลุ่ม “มหากิจศิริ” 
สำหรับการบันทึกด้อยค่าไม่ส่งผลต่อฐานะการเงิน TTA เพราะเป็นผลทางบัญชีเท่านั้น ซึ่งทำให้ส่วนของผู้ถือหุ้น ณ สิ้นเดือน มิ.ย. 2555 ลดลงเหลือ 27,502 ล้านบาท จาก ณ สิ้นเดือน ก.ย. 2554 อยู่ที่ 30,816 ล้านบาท และทำให้อัตราหนี้สินต่อทุน (ดี/อี) เพิ่มขึ้นเล็กน้อยมาอยู่ที่ 0.57 เท่า จากเดิม 0.47 เท่า แต่ถือว่าไม่ได้มีนัยสำคัญ
“กระบวนการที่ TTA ใช้ในการลงทุนนั้น ได้อาศัยที่ปรึกษาทางกฎหมาย ที่ปรึกษาทางการเงินจากภายนอก ยืนยันว่าไม่กระทบ TTA” ผู้บริหาร กล่าว
นอกจากนี้ หากไม่มีรายการพิเศษ และ UMS ยังขาดทุนไตรมาส 3 นี้ TTA จะมีกำไรสุทธิ 130 ล้านบาท เนื่องจากทุกธุรกิจขนส่งมีทิศทางที่ดีขึ้น สร้างกำไรได้ 67 ล้านบาท เทียบกับขาดทุนที่ 7 ล้านบาทของไตรมาสก่อนหน้า โดยมีรายได้จากค่าระวางเรืออยู่ที่ 934 ล้านบาท เพิ่มขึ้น 34% จากไตรมาสก่อนหน้า ค่าระวางเรือไตรมาส 3 เฉลี่ยอยู่ที่ 9,912 เหรียญสหรัฐต่อลำต่อวัน สูงกว่าระดับจุดคุ้มทุนอยู่ที่ 9,500 เหรียญสหรัฐต่อลำต่อวัน 
“ไตรมาส 4 นี้ TTA จะบันทึกขาดทุนอัตราแลกเปลี่ยนอีก 100 ล้านบาท ยอมรับทั้งปีขาดทุน ซึ่งเป็นปีที่ผลประกอบการต่ำที่สุดแล้ว หลังจากนี้คงไม่มีรายการพิเศษอีก ปี 2556 จะดีกว่าปีนี้แน่นอน” ผู้บริหาร กล่าว 
สำหรับกรณีของ UMS ผู้บริหารของ UMS อยู่ระหว่างศึกษาหาทางออก โดยอันดับแรกจะเร่งเจรจากับ จ.สมุทรสาคร ให้เปิดการผลิตโรงงานถ่านหินที่ จ.สมุทรสาคร โดยเร็วที่สุด กรณีปิดยาวต้องหาแหล่งเปิดโรงงานใหม่ หรือใช้การคัดแยกถ่านหินระหว่างการขนส่ง เพื่อลดปัญหาสิ่งแวดล้อมบนบกให้มากที่สุด ซึ่งยังไม่มีข้อสรุปว่าจะเลือกแนวทางไหน ให้ฝ่ายจัดการของ UMS ไปศึกษาและให้คำตอบภายใน 24 เดือนข้างหน้า